  Туспуктэм: vk.com (альбом) Анжелика Тихонова корреспондент Кезын Удмуртиысь кылбурчилы но гожъясьлы Олег Поскрёбышевлы сӥзем граффити суредазы. Со сярысь суредлэн одӥгез авторез, суредась Любовь Лекомцева «ВКонтакте» мерлыко вотэсысь бамаз ивортӥз. Суредэз Азьмуртлэн грантъёсъя фондэзлэн конкурсаз вормем «Олег Поскрёбышев: вдали от больших городов» ӵектос улсын лэсьтӥзы. Гожъясьлэсь тусбуйзэ тодмо кылбур чуръёсызлэсь пӧрмытӥзы. « Суредэз ӝытазе кутскыса ӵукнаозь лэсьтӥм. Шунды ӝужаку ик каргуртын улӥсьёс ужмес синйылтӥзы но дунъязы, милем ӟеч кылъёссэ веразы» Любовь Лекомцева, суредась Суредэз Кез каргуртысь 1 номеро школа вадьсысь юрт вылысь адӟыны луэ. Олег Поскрёбышев ӵапак со школаын кивалтӥсь луыса ужаз. Пусъём, Кезын «Олег Поскрёбышев: вдали от больших городов» ӵектос улсын виртуальной адӟытон но дасязы. Соин чӧлсконпусъя тодматскыны луэ. Тодэ вайытом, 2020-тӥ арын Любовь Лекомцева эшеныз ӵош Глазкарысь одӥгез юрт борды Виктор Цойлэсь портретсэ суредаз вал.  Тегъёс: Кез Удмуртия Лулчеберет суредасьёс гожъясьёс  